
ANNEX I

Ordenança reguladora del preu públic per la prestació del servei públic municipal d’atenció a la primera infància (0-3 anys) de l’Escola Infantil ses Oronelles de Ferreries


Article 1
Objecte i fonament 

De conformitat amb el que disposa l'article 41 del Reial decret legislatiu 2/2004 pel qual s’aprova el Text refós de la Llei reguladora de les hisendes locals, aquest Ajuntament acorda establir en aquest terme municipal el preu públic relatiu a les prestacions de serveis de l’escola infantil pública i altres serveis educatius de 0 a 3 anys.

Serà aplicable a aquest preu públic la present Ordenança, de conformitat amb els articles 41 a 47 del Text refós de la Llei reguladora de les hisendes locals, aprovat pel Reial decret legislatiu 2/2004, de 5 de març.

Article 2 
Persones obligades al pagament

Estan obligats al pagament de les quanties contingudes en aquesta normativa:

a) Els pares, les mares o qui ostenti la tutoria dels infants que es beneficiïn dels serveis educatius prestats per les escoles infantils públiques o altres serveis educatius de 0 a 3 anys.

b) O, si s'escau, qui pugui estar obligat al pagament dels aliments d'aquells conformement al que preveu el Codi civil.

Article 3
Quantia de les diferents quotes

La quantia a exigir per la prestació dels serveis es determinarà en funció de les tarifes següents, segons els serveis que s’utilitzin:

a) Servei d’escolarització bàsica (de 8.00 a 14.00 h) 

Per a primer d’educació infantil (1r EI):

a. Quota inicial del curs per a material ……………............….............………….........................100 €

b. Les quotes mensuals (10) quedaran suspeses mentre es mantenguin els convenis de la gratuïtat d'aquest nivell amb les conselleries d'Educació, tant del Govern de les Illes Balears (GOIB) com del Consell Insular de Menorca (CIM).

	Horari
	Quota

	De 8.00 h a 14.00 h (*)
De setembre a juny
	
230,00 €



c. Si bé el calendari lectiu s’ajusta al calendari que anualment estableix la Conselleria d’Educació, l'Ajuntament ofereix també el servei d'escoleta la resta del mes de juny que queda fora del calendari lectiu establert per la Conselleria d’Educació, amb activitats sense contingut curricular.

Per a segon i tercer d’educació infantil (2n i 3r):

a. Quota inicial del curs per a material ………………................………………...........................100 €

b. Les quotes mensuals (10) quedaran suspeses mentre es mantenguin els convenis de la gratuïtat d'aquest nivell amb les conselleries d'Educació, tant del Govern de les Illes Balears (GOIB) com del Consell Insular de Menorca (CIM).

	Horari
	Quota

	De 8.00 h a 14.00 h (*)
De setembre a juny
	
200,00 €



(*) L’horari d’acollida és de 8.00 h a 9.00 h i el de recollida de 13.00 h a 14.00 h

c. Si bé el calendari lectiu s’ajusta al calendari que anualment estableix la Conselleria d’Educació, l'Ajuntament ofereix també el servei d'escoleta la resta del mes de juny que queda fora del calendari lectiu establert per la Conselleria d’Educació, amb activitats sense contingut curricular.

b) Programes d’acompanyament familiar

a. Espais Familiars:
Quota mensual d'activitats d’infància i família 2 h/setmana .....................................................18 €

b. Cursos de massatges:
Quota cursos de massatges.......................................................................................................18 €

c) Servei d’alimentació

- Per tot el curs escolar, el menú triturats serà de 48,43 € al mes.

- Per tot el curs escolar, el menú sòlid serà de 87,27 € al mes.

- Quan es comptabilitzi per dies o el menjador no sigui utilitzat tot el curs escolar, el preu serà de 5,71 € per dia el menú sòlid i de 3,24 € el menú triturats.

- Quan es comptabilitzin setmanalment dos dies fixos durant tot el curs escolar, els preus seran de 4,85 € per dia el menú sòlid i de 2,70 € el menú triturats.

Aquests preus s'actualitzaran anualment en funció de la variació de l'índex de preus al consumidor (IPC) acumulat a 31 de desembre de cada any.
d) Servei complementari sense contingut curricular
Durant els mesos de juliol i agost, i durant les Vacances de Nadal i Pasqua, l’Ajuntament pot oferir un servei complementari de participació voluntària per a les famílies, amb activitats sense contingut curricular i d’acord amb el calendari i les condicions que aprovi l’Ajuntament.
Les quotes d’aquest servei seràn les següents:
Per a primer d’educació infantil (1r EI):

	Horari
	Quota

	De 8.30 h a 13.30 h
Juliol i Agost
Vacances de Nadal i Pasqua
	500,00 € (*)



Per a segon i tercer d’educació infantil (2n i 3r):

	Horari
	Quota

	De 8.30h a 13.30 h
Juliol i Agost
Vacances de Nadal i Pasqua
	450,00 € (*)

Article 4 
Liquidació i ingrés

L’import de la quota de material del curs es pagarà anualment abans de finalitzar el procediment d’admissió.

En cas de realitzar una sol·licitud de bonificació de les quotes mensuals previstes a l'article 5 d'aquesta Ordenança, el pagament de la quota se satisfarà en el termini de 15 dies hàbils posteriors a la resolució de la sol·licitud.

Si l’alta es fa amb el curs ja iniciat, el pagament s’efectuarà en el moment de l’alta. 

Llevat de casos excepcionals que impedeixin la incorporació a l’escola infantil, no es retornarà l’import abonat en concepte de quota de material del curs.

El cobrament s'efectuarà de la següent manera: l’import total anual serà repartit en 10 mesades; en el cas dels Espais Familiars, massatges o altres serveis complementaris, el pagament es repartirà entre els mesos en què estigui actiu el servei.

Les quotes es liquidaran mensualment i anticipadament.

Les quotes s’abonaran mitjançant càrrec en compte bancari. Amb aquesta finalitat, el subjecte passiu haurà d’estendre l’ordre bancària corresponent i domiciliar el pagament en el moment de la inscripció. Excepcionalment, l’Ajuntament podrà autoritzar altres tipus de pagament.

L’obligació de pagament persisteix mentre la persona usuària no causi baixa voluntària del servei i tindrà efectes el dia primer del mes següent. Aquesta obligació persisteix si per causes justificades no assisteixen al centre, ja que la formalització de la matrícula inclou el compromís d’assistència al centre i el pagament de les quotes mensuals. Es gestionarà la cobrança mitjançant la domiciliació bancària al llarg dels primers dies del mes.

En cas d’impagament o de retorn de rebuts domiciliats en els terminis establerts a aquest efecte, es podran tramitar els expedients de constrenyiment que corresponguin per recaptar les quotes meritades, informant-ne prèviament la direcció del centre.

Quan per causes no imputables a la persona obligada a pagar el preu públic l’escola no es desenvolupi o no tengui lloc, es procedirà a la devolució de l’import corresponent o bé al canvi d’escola.

La inassistència a l’escola o al servei d’alimentació (si s'escau) no comportarà dret a devolucions dels preus públics.

Article 5
Bonificacions 

5.1 Bonificacions del servei d’escolarització bàsica

1. Les bonificacions de les quotes mensuals dels preus públics dels serveis educatius prestats per l’Escola Infantil Ses Oronelles de Ferreries s’estableixen d’acord amb el que disposa l’article 44.2 del Text refós de la Llei reguladora de les hisendes locals, que permet bonificar les quanties dels preus públics quan hi hagi raons socials, benèfiques, culturals o d’interès públic que així ho aconsellin.

2. L’òrgan competent per concedir les bonificacions de les quotes és la Regidoria d’Educació, que és la que determina la concessió de les bonificacions de les quanties dels diferents preus públics quan es donen els requisits establerts en la present Ordenança.

3. Requisits per a la sol·licitud de les bonificacions:

a) Es podrà sol·licitar una bonificació per a l’alumnat empadronat a Ferreries que es matriculi a l’Escola Infantil Ses Oronelles. Es realitzarà una sol·licitud per cada alumne/a, i la bonificació s’aplicarà a les quotes mensuals previstes a l’article 3.

a. Referent a la bonificació dels preus públics corresponents a l'article 3 apartat a (servei d’escolarització bàsica), s'aplicarà l'indicat a l'apartat b. (*) 
b. Quan els infants siguin menors d’1 any, a més dels requisits econòmics (b), hauran de complir els requisits que s'estableixen a l'article 5.4.

(*) Mentre es mantengui la gratuïtat del servei ordinari d’escolarització de setembre a juny, les bonificacions regulades en aquest apartat només seran aplicables a les quotes mensuals del servei d’escolarització bàsica que no estiguin cobertes pels convenis o instruments de finançament corresponents."

b) El factor determinant serà el total de renda familiar disponible associat al nombre de membres de la unitat familiar. Per establir la base de càlcul anual de la unitat familiar i saber en quin tram de bonificació es troba, es calcula la suma dels ingressos anuals que, per qualsevol concepte, percep aquesta unitat i es relaciona el total d'ingressos amb el nombre total de membres de la unitat familiar.

Es computaran com a ingressos familiars la totalitat dels ingressos de la unitat familiar durant l’any corresponent al darrer exercici fiscal liquidat en el moment de cada convocatòria.

A l'efecte del càlcul dels ingressos familiars, són membres computables de la unitat familiar:
 	
L’alumnat per al qual se sol·licita la bonificació.
El pare i la mare o les persones tutores legals de l’alumne/a (ingressos considerats al 100%). En cas de divorci o separació legal, si la guarda i custòdia de l'infant és compartida, es tindran en compte igualment les dues rendes. Si la guarda i custòdia de l'infant s’atribueix a una sola persona tutora, no serà membre computable l’ex cònjuge que no convisqui amb l'infant.
Els germans i germanes menors de 25 anys que convisquin al domicili familiar el 31 de desembre de l’any anterior (ingressos considerats al 50%).
Els germans i germanes majors de 25 anys només amb dependència o discapacitat física, psíquica o sensorial (els seus ingressos, si s’escau, es consideren al 50%).

La renda es calcularà de la manera següent:

· Per als membres de la família que hagin presentat declaració de l’IRPF, se sumarà la base imposable general amb la base imposable de l’estalvi, i se n'exclouran els saldos nets negatius de pèrdues i guanys patrimonials corresponents a exercicis anteriors, així com el saldo net negatiu de rendiments de capital mobiliari que constitueixin la renda de l’estalvi corresponent a exercicis anteriors.
· Per als membres de la família que obtenguin ingressos propis però que no hagin presentat declaració de l’IRPF, que presentaran certificat d’imputacions d’Hisenda, se sumarà la base imposable general amb la base imposable de l’estalvi, i se n'exclouran els saldos nets negatius de pèrdues i guanys patrimonials corresponents a exercicis anteriors, així com el saldo net negatiu de rendiments de capital mobiliari que constitueixin la renda de l’estalvi corresponent a exercicis anteriors.

Sobre aquest càlcul dels ingressos per unitat familiar es podran aplicar una sèrie de factors de correcció en el cas següent:

· Quan hi hagi un infant en acolliment, es considerarà com a membre de la unitat familiar. 

Llindars de renda

Els llindars de renda anual que no pot superar la unitat familiar per tenir dret a una bonificació, i que es calcularan anualment en funció de l’indicador públic de renda d’efectes múltiples (IPREM), són els següents:


	Membres de la unitat familiar
	Llindar màxim de renda (€/any)

	2 membres
	IPREM x 2,475

	3 membres
	IPREM x 2,775

	4 membres
	IPREM x 3,025

	5 membres
	IPREM x 3,275

	6 membres
	IPREM x 3,525

	7 membres
	IPREM x 3,775

	8 membres
	IPREM x 4,025



A partir del vuitè membre de la unitat familiar, s’afegirà un 10% per cada nou membre computable de la unitat familiar.

Quantia de les bonificacions per escolarització a l’escola infantil:

Es determinen quatre tipus de bonificacions (100 %, 75 %, 50 % i 25 %), en funció de la renda calculada per a la unitat familiar i el nombre de membres d'aquesta. La renda familiar anual no pot superar les quantitats de la taula següent:

	Membres de la unitat familiar
	0% de les quotes
	25% de les quotes
	50% de les quotes
	75% de les quotes

	2 membres
	IPREM X 1,5
	IPREM X 1,825
	IPREM X 2,15
	IPREM X 2,475

	3 membres
	IPREM X 1,65
	IPREM X 2,025
	IPREM X 2,4
	IPREM X 2,775

	4 membres
	IPREM X 1,725
	IPREM X 2,125
	IPREM X 2,525
	IPREM X 3,025

	5 membres
	IPREM X 1,8
	IPREM X 2,225
	IPREM X 2,65
	IPREM X 3,275

	6 membres
	IPREM X 1,875
	IPREM X 2,325
	IPREM X 2,775
	IPREM X 3,525

	7 membres
	IPREM X 1,95
	IPREM X 2,425
	IPREM X 2,9
	IPREM X 3,775

	8 membres
	IPREM X 2,025
	IPREM X 2,525
	IPREM X 3,023
	IPREM X 4,025



Un cop determinat el percentatge de bonificació que li correspon en funció del tram assignat segons els ingressos familiars (ajustat a la baixa si hi ha persones amb discapacitats a la família), es farà un salt de tram si la persona beneficiària de la bonificació compleix algun dels requisits següents:

· Si té un infant en acolliment.
· Si coexisteixen dos o més germans matriculats durant el mateix curs escolar a les escoles infantils públiques del municipi.
· Si l'infant o algun membre de la unitat familiar té una dependència o discapacitat física, psíquica o sensorial.
· Família nombrosa.
· Famílies monoparentals.
· Malaltia crònica o de salut mental.
· Víctima de violència masclista i en risc social. 

5.2 Bonificacions programes d’acompanyament familiar

En el cas dels programes d’acompanyament familiar, es mantindran els mateixos criteris establerts a l’apartat 5 a del servei d'escolarització bàsica per al procediment del càlcul de les bonificacions.

5.3 Descomptes 

A aquelles famílies que no rebin l'ajut referenciat en els apartats anteriors en funció de la renda, se'ls aplicarà un descompte si compleixen un dels requisits següents. En cap cas el descompte serà acumulable:

- Descompte del 10% de la quota mensual a famílies amb dos infants matriculats.
- Descompte del 20% de la quota mensual a famílies nombroses, monoparentals o amb infants amb necessitats educatives especials.

5.4 Altres requisits 

Quan els infants siguin menors d’1 any, a més a més dels requisits econòmics, hauran de complir els següents:

1. Hauran de justificar documentalment la impossibilitat dels tutors o tutores legals d’atendre els infants afectats en l'horari d'escolarització d'aquests. Ho podran fer mitjançant contractes de treball, certificat d'horari de treball i vida laboral.

2. Si la necessitat d'escolarització és una altra que el treball dels familiars, s'haurà de justificar documentalment segons el cas:

- En cas de motius educatius: amb un informe de l’Equip d’Atenció Primerenca.
- En cas de malaltia: amb un certificat mèdic. 	
- En cas d'estudis: amb certificat de matrícula.

En els casos en què ho manifesti un informe de Serveis Socials, les persones sol·licitants podran accedir a una bonificació de fins al 100 % de la matrícula i de les quotes.

Es tindrà en compte la situació de les dones víctimes de gènere, i dels seus fills i filles, d'acord amb els articles 76 i 78 de la Llei 11/2016 d'igualtat de dones i homes.

Les bonificacions no tindran efectes retroactius, excepte aquelles que se sol·licitin juntament amb la matrícula. 

Article 6
Tramitació de les sol·licituds

6.1 Sol·licituds i documentació a presentar

Sens perjudici del que disposa l’article 16 de la Llei 39/2015, d'1 d'octubre, del procediment administratiu comú de les administracions públiques, les sol·licituds de bonificació s’hauran d’adreçar a l’Ajuntament, preferentment de manera telemàtica i subsidiàriament de forma presencial.

Si la bonificació se sol·licita per a més d’una persona membre de la família, s’haurà de presentar un imprès per a cadascuna, però només caldrà lliurar un exemplar de la documentació adjunta, sempre que l’alumnat estigui matriculat al mateix municipi.

Amb la sol·licitud caldrà adjuntar l’original i la fotocòpia –o, si s’escau, l’autorització específica de la persona sol·licitant a consultar les dades requerides en poder de l’Administració– de la documentació següent:

a) Declaració anual de l’IRPF (amb segell de l’entitat bancària o certificat de presentació per Internet) o certificat d’imputacions de l’Agència Tributària corresponents al darrer exercici fiscal liquidat.
b) Fotocòpia del DNI, NIE o passaport de la persona sol·licitant.
c) Fotocòpia del llibre de família complet.
d) Fotocòpia del resguard de la matrícula.
e) Certificat de convivència.

Si s'escau, a més s'haurà de presentar la documentació següent:

a) Certificat que acrediti la discapacitat de les persones membres del nucli familiar i el grau de discapacitat.
b) Carnet de família nombrosa o monoparental vigent.
c) Sentència o conveni de separació o divorci.
d) Resolució d’acolliment de la Direcció General d’Atenció a la Infància i l’Adolescència.
e) En cas que la família estigui atesa pels Serveis Socials, persona i centre que els atén.

En els casos d'infants menors d’1 any, si s’escau, s'haurà de presentar a més la documentació següent:

a) Justificants de treball dels tutors o tutores: contracte de treball, certificat d'horari de l'empresa i vida laboral.
b) En cas de malaltia d'algun tutor o tutora legal: certificat mèdic.
c) En cas d'estudis d'algun tutor o tutora legal: certificat de matrícula.
d) Per motius educatius: informe de l’Equip d’Atenció Primerenca

Les persones sol·licitants hauran d’aportar la documentació requerida i podran afegir-hi altres documents que puguin justificar la seva situació. No s’acceptaran declaracions jurades ni justificacions de despeses.

Article 7
Procediment

L’Ajuntament revisarà les sol·licituds i la documentació presentada,  comprovarà  que l’imprès de 
sol·licitud ha estat correctament emplenat i que s’ha aportat la documentació requerida, i farà un càlcul provisional del percentatge de bonificació a atorgar a la persona sol·licitant en funció del compliment dels requisits econòmics i familiars.

En el supòsit que les dades siguin incompletes o manqui documentació, l’Ajuntament establirà un termini de 10 dies hàbils per efectuar les correccions pertinents i perquè les persones interessades puguin esmenar o completar les dades, o adjuntar-hi la documentació no presentada inicialment.

En el supòsit que la sol·licitud no reuneixi els requisits exigits o manqui la documentació necessària, es requerirà la persona interessada perquè, en el termini de deu dies, esmeni la falta o aporti els documents preceptius, amb indicació que, si no ho fa, es considerarà que desisteix de la seva petició, prèvia resolució dictada a aquest efecte.

L’Ajuntament, vista la documentació presentada, resoldrà la concessió o denegació de la sol·licitud de bonificació en el termini de 15 dies hàbils comptadors des del moment que la documentació sigui completa.

Contra la resolució de la sol·licitud de bonificació es podrà interposar recurs de reposició davant el mateix òrgan que l’hagi dictada, en el termini d’un mes comptador des de l’endemà de la notificació, d’acord amb l’article 14.2 del Text refós de la Llei reguladora de les hisendes locals.

Article 8
Incompatibilitats

La suma de les quanties d’ajudes rebudes no podrà superar el total de les quotes previstes amb caràcter general, per la qual cosa la persona beneficiària resta obligada a informar l’Ajuntament de la concessió d’altres ajuts pels mateixos conceptes.

Article 9
Supòsits de revisió dels ajuts

9.1 Els requisits econòmics de les bonificacions, establertes amb caràcter general o en cada preu públic en concret, s’hauran d’acreditar quan es formalitzi la sol·licitud, i únicament es podran revisar amb posterioritat, quan es doni alguna de les circumstàncies següents:

a) Canvi de la situació familiar per causa de decés d’algun progenitor/a o tutor/a legal dels menors no emancipats. En aquest cas, s’haurà de presentar la sol·licitud juntament amb la còpia del certificat de defunció.

b) Canvi de la situació familiar per causa de divorci o separació legal. Si el divorci o la separació legal considera la guarda i custòdia compartida, es computaran les rendes dels dos tutors legals (pare i mare) i no hi haurà revisió de les bonificacions.

Si la guarda i custòdia de l'infant s’atribueix a un sol tutor/a, no serà membre computable aquell o aquella excònjuge que no convisqui amb l'infant, però tanmateix sí que serà membre computable el nou cònjuge unit per anàloga relació, així com la seva renda. En aquest supòsit, s’haurà d’adjuntar a la sol·licitud la sentència o el conveni de divorci i/o separació.

c) Contingències econòmiques sobrevingudes posteriors a la matrícula reflectides en un informe de Serveis Socials en el qual es posi en relleu el canvi socioeconòmic de la unitat familiar i s’estableixi el grau corresponent de qualificació de la situació, sempre que es donin els requisits de llindar de renda establerts en l’apartat 3 de l’article 5 de la present regulació en el moment d’emetre aquest nou informe. Els efectes de la revisió de la corresponent bonificació seran els de la data de presentació de la nova sol·licitud de bonificació, acompanyada de l’informe de Serveis Socials, així com de tota aquella documentació que sigui necessària per acreditar els llindars de renda de les dues persones tutores de l’exercici en curs (fulls de salari de tots els mesos, les pagues extra incloses; indemnització per acomiadament, si s’escau; certificat de cobraments o drets de cobraments fins al final de l’any de rendes d’inserció; prestació d’atur, de viduïtat o no contributives, així com altra documentació que pugui requerir l’Administració a l’efecte d’acreditar la nova renda familiar disponible).

d) Infants en acollida en centres de serveis socials especialitzats, on s’haurà de tramitar la sol·licitud amb còpia de la sentència judicial, la resolució administrativa o l'informe de l'organisme competent que determina la tutoria de l'infant als Serveis Socials.

9.2 En els casos en què es plantegin dubtes o incògnites respecte a l'oportunitat de concedir l'ajut sol·licitat, les famílies sol·licitants estan obligades a presentar qualsevol informació que se'ls sol·liciti. A més, han d'estar disposades a realitzar les entrevistes necessàries amb els Serveis Socials Municipals o l'Equip d'Atenció Primerenca per aclarir la situació familiar i econòmica en què es troben, en qualsevol moment durant el curs escolar en què reben ajuda.

Disposició addicional

Tot el que no estigui previst en aquesta Ordenança es regirà pel Text refós de la Llei reguladora de les hisendes locals, la Llei general tributària i el Reglament general de recaptació.

Disposició derogatòria 

Queden derogades totes les disposicions municipals del mateix rang o inferior que s’oposin al que estableix aquesta Ordenança.


Disposició final

Aquesta Ordenança entrarà en vigor una vegada publicat íntegrament el seu text en el Butlletí Oficial de les Illes Balears i transcorregut el termini de quinze dies hàbils previst en l’article 65.2 de la Llei 7/1985, de 2 d’abril, reguladora de les bases del règim local, i romandrà vigent fins que se n’acordi la modificació o derogació expressa."

